Bilag

Et kort sammendrag af de mest relevante temaer, der blev drøftet på møderne:

* Udarbejdelse af kommunale mastepolitikker

Et spørgeskema, som KL, Danske Regioner og telebranchen havde udsendt forud for mødet viste, at ikke alle kommuner har en mastepolitik. Telebranchen oplever, at kommuner, der baserer afgørelserne på mastepolitikker og administrative retningslinjer, som udgangspunkt har en hurtigere og bedre sagsbehandling og beslutningsproces, idet der således allerede inden en konkret sag er taget generel politisk stilling til spørgsmålet om mobilmaster i kommunen.

Der er gode erfaringer fra bl.a. Favrskov, Haderslev og Hvidovre Kommune med at udarbejde mastepolitikker som grundlag for den administrative og politiske behandling af masteansøgninger og andre forhold om udbygning af mobildækningen.

Erhvervsstyrelsen har desuden som opfølgning på aftalen fra februar 2012 offentliggjort en særdeles nyttig skabelon og vejledning for udarbejdelse af kommunale mastepolitikker. Denne skabelon kan bl.a. ses på KL’s hjemmeside <http://kl.dk/Teknik-og-miljo/Skabelon-for-kommunal-mastepolitik1-id113341/> og kan med fordel benyttes til at udarbejde en mastepolitik. Telebranchen tilbød derudover ved dialogmøderne at assistere kommunerne, såfremt der opstår spørgsmål eller behov for rådgivning i forbindelse med kommunernes udarbejdelse af mastepolitikker.

* Afholdelse af formøder

Flere kommuner udtrykte et behov for, at der i højere grad afholdes formøder med teleselskaberne forud for fremsendelse af ansøgning om etablering af en mast eller en masteposition. Via formøder kan vejen banes for en bedre gensidig forståelse og et konstruktivt samarbejde om at finde velegnede løsninger

* Forbedring af ansøgninger

Kommunerne tilkendegav endvidere et ønske om bedre gennemarbejdede ansøgninger, hvor teleselskaberne mere fyldestgørende argumenterer deres behov for øget dækning eller kapacitet i et område. Teleselskaberne (herunder site-huntere) bør endvidere dokumentere og argumentere bedre for de overvejelser, som selskaberne har været igennem i forbindelse med udarbejdelse af ansøgningsmaterialet. Konkret vil telebranchen på den baggrund tage initiativ til at tilrette branchens retningslinjer for ”Den gode ansøgning” om masteopsættelse i kommuner og forbedring af ansøgninger.

* Prissætning af arealer til master

På møderne blev det drøftet, hvordan prissætningen af arealer har betydning for, om det forretningsmæssigt er attraktivt at etablere en mast i et givent område. Det blev bl.a. drøftet i hvilket omfang en kommune kan fastsætte lave priser for at gøre det attraktivt for et teleselskab at etablere øget dækning i et område, eller hvorvidt kommunen eventuelt kan etablere en mast i et område og invitere teleselskaberne til at etablere sig på denne mast.

* Dækningskort

Teleselskaberne har elektroniske dækningskort tilgængelig på deres respektive hjemmesider. Flere kommuner har dog ytret ønske om, at der udarbejdes et fælles dækningskort på tværs af de fire netværksoperatører (TDC, HI3G, Telenor og Telia) for at anskueliggøre, om og hvor der findes ”huller” i mobildækningen i den enkelte kommune. Operatørerne har i september 2012 indleveret data til Erhvervsstyrelsen som led i opfyldelse af aftalens punkt 4 om at iværksætte en kortlægning af mobildækningen. Telebranchen og KL vil sammen med Erhvervsstyrelsen drøfte nærmere, hvorledes den kortlægning, som styrelsen udarbejder, kan nyttiggøres for kommunerne i forbindelse med arbejdet på området.

* Roaming

Flere kommuner stillede ved dialogmøderne spørgsmål om, hvorvidt roaming kan benyttes som en løsning til at sikre bedre mobildækning specielt i landdistrikterne.

Af tekniske og konkurrencemæssige årsager er dette efter teleselskabernes opfattelse ikke en mulighed (se vedlagte Q&A for en uddybning heraf).

* Mobiltelefonernes antenne-kvalitet

Betydningen af mobiltelefonens antennekvalitet (ikke mindst for smartphones) undervurderes ofte, når mobildækning drøftes. Antennerne kan variere med en faktor 10, hvorfor forbrugeren kan opleve mangelfuld eller dårlig mobildækning i områder, hvor operatørerne i realiteten har dækning.

Erhvervsstyrelsen blev på møderne anmodet om at undersøge muligheden for, at mobiltelefonernes antennekvalitet kan oplyses forud for forbrugernes valg af mobiltelefon.

* Æstetik og master

Flere kommuner oplever, at borgerne anser master for at skæmme i landskabet. Der var derfor fra flere kommuner et ønske om større brug af løsninger, der skjuler og camouflerer master og mobilantenner (såkaldte designerløsninger).

Operatørerne informerede om, at designerløsningerne findes, men at de ofte er langt dyrere at etablere end standardløsningerne. Der vil således kun være råd til et mindre antal master i kommunen for de givne investeringsmidler. Derudover har designerløsninger typisk en mere begrænset kapacitet, hvorfor der opstår behov for flere mastepositioner for at kunne levere en tilsvarende dækning.

På dialogmøderne blev der opnået en forståelse for, at hvis der også skal være penge til at dække borgerne i kommunens yderkanter, skal kommunerne være varsomme med at forlange dyre designerløsninger, når det ikke er absolut nødvendigt.

* Udfordringer i naturområder og landdistrikter

På møderne drøftedes tillige de problemstillinger, der knytter sig til de områder, hvor der er begrænsninger for opsætning af master f.eks. af fredningshensyn, eller hvor der ikke er udsigt til, at mobildækningen forbedres på markedsvilkår inden for en overskuelig tidshorisont. Det blev bl.a. i denne forbindelse drøftet, hvordan man evt. ved udstedelse af nye frekvenstilladelser kan stille yderligere dækningskrav eller ved brug af offentlige midler kan fremme udbygningen af mobilnet i sådanne områder.

* Den teknologiske udvikling – og brugen af femtoceller

Det blev på møderne drøftet, hvordan den teknologiske udvikling kan bidrage til af sikre en forbedret dækning bl.a. indendørs, hvor mobilsignalet svækkes af mure og isolering. I den forbindelse blev bl.a. brugen af femtoceller drøftet. Ved brug af femtoceller (eller lignende minibasestation), kan der skabes lokal mobildækning eksempelvis i en husstand eller i en virksomhed. Brug af femtoceller kræver, at der er bredbåndsadgang i husstanden eller virksomheden. Femtoceller og lokale minibasestationer er allerede i dag tilgængelige på markedet. Der er tale om en teknologi, der fremadrettet må forventes at blive anvendt i stigende omfang – både for private og virksomheder samt i større nybyggerier, hvor det er nødvendigt at sikre indendørs mobildækning.